Camphill

Camphill-bevegelsen er et antroposofisk, internasjonalt nettverk som har som mål å tilby bofellesskap, omsorg og utviklingsmuligheter til mennesker med utviklingshemninger. Bevegelsen ble startet i 1939 på eiendommen Kirkton House ved Aberdeen i Skottland. Det var en gruppe krigsflyktninger, med den østerrikske legen Karl König i spissen, som her grunnla en skole for barn med spesielle behov (engelsk: special needs). Da disse barna var ferdige med skolegangen, ble den første Camphill-landsbyen opprettet. Nå var det ikke lenger undervisning og oppdragelse som var siktemålet, men en livsform tilpasset den voksne alderen. Menneskesyn Arbeidet i Camphill-landsbyene er inspirert av antroposofien som i stor grad er basert på Rudolf Steiners (1861–1925) verk. Sentralt står bevisstheten om alle menneskers likeverd og menneskelivets åndelige perspektiv. Menneskets innerste vesen forstås i forhold til en større utviklingsprosess, overordnet livets ytre forhold og begrensninger. I en Camphill-landsby har derfor alle den samme rett til meningsfulle livsoppgaver og et innholdsrikt liv. Det finnes ca. 100 Camphill-landsbyer og -skoler fordelt på alle kontinenter. De fleste ligger i Europa og Nord-Amerika, men det er også landsbyer i drift i Afrika, Israel, samt noen små spirer i Asia. De norske Camphill-landsbyene har gitt praktisk og økonomisk støtte ved etableringen av landsbyer i Russland, Estland, Latvia og Tsjekkia Camphill-landsbyer i Norge Camphill-landsbyene i Norge tilbyr et helhetlig bo- og arbeidsfellesskap for unge og voksne med særlige omsorgsbehov. Landsbyene er grunnet på ideen om et levende og aktivt samfunn der omsorgstrengende og medarbeidere, eventuelt med sine familier, bor sammen i store og små husfellesskap. I arbeidstiden er alle sysselsatt med landsbyens mange arbeidsoppgaver; med håndverksvirksomhet i ulike verksteder, jordbruk, matlaging og hushold. Det legges vekt på nærhet til natur og mennesker. Pleien av husdyrene, dyrkingen av jorda, arbeidet med tekstil, tre og leire gir livsnære erfaringer og har en positiv og styrkende virkning. I Camphill-landsbyene pleies et variert kulturliv med teateroppførelser, sang og musikk, høytidsfeiringer og utflukter. For medarbeiderne tilbys egen utdanning samt foredrag og fagseminarer. Camphill Landsbystiftelse Camphill-landsbyene i Norge er et landsdekkende tilbud som eies av Camphill Landsbystiftelse i Norge (CLS). Stiftelsen driver (per 2026) seks landsbyer i Norge: Vidaråsen, Sandefjord kommune – etablert i 1966 Hogganvik, Vindafjord kommune Solborg, Ringerike kommune – etablert i 1977 Jøssåsen, Malvik kommune Camphill Rotvoll, Trondheim kommune Vallersund Gård, Ørland kommune – etablert i 1981 CLS utgir tidsskriftet Landsbyliv fire ganger i året. Stiftelsen Virksomheten Helgeseter I Bergen kommune har Stiftelsen Virksomheten Helgeseter drevet camphill-landsbyen Helgeseter siden 1954. Det Økologiske Hus på Rotvoll I tillegg er Det Økologiske Hus på Rotvoll i Trondheim kommune en Camphill-virksomhet som driver biodynamisk landbruk. Landsbystiftelsen utgir bladet Landsbyliv fire ganger i året. Helsepedagogiske hjem og skoler I tillegg finnes det seks helsepedagogiske hjem i Norge, som er bofellesskap for mennesker med utviklingshemming og bygger på det antroposofiske menneskesynet. Dette er Granly, Grobunn, Helgeseter, Rostadsheimen og Verdandi. Det er tre Helsepedagogiske skoler: I Oslo, på Hedmarken og Skjold i Bergen. De Helsepedagogiske hjem, skoler og Camphill-stedene er alle samlet under Norsk Forbund for Helsepedagogikk og Sosialterapi. Litteratur Det er skrevet flere bøker om Camphillandsbyene og bakgrunnen for disse, blant annet: Kulturøyer – Antroposofiske tiltak for mennesker med spesielle behov: 1924-1990, Bente Edlund, Antropos forlag og bokhandel 2010. Skjebnemøter, Øistein Parmann (1996) Bortenfor anstalt og ensomhet, Nils Christie (1989). Vidaraasen – Livet i en Camphill-landsby Referanser Eksterne lenker Camphill Norge Camphill UK Camphill North America